Ehdotus NEUVOSTON ASETUS vuosittaisen pyyntiponnistuksen enimmäistasojen vahvistamisesta tietyille alueille ja kalastuksille

(komission esittämä)

PERUSTELUT

Tiettyjä yhteisön kalastusalueita ja kalavaroja koskevan pyyntiponnistuksen hallinnoinnista, asetuksen (ETY) N:o 2847/93 muuttamisesta sekä asetusten (EY) N:o 685/95 ja (EY) N:o 2027/95 kumoamisesta annetun neuvoston asetuksen (EY) N:o 1954/2003 11 artiklassa säädetään, että komissio esittää 10 artiklassa tarkoitettujen tietojen perusteella ja neuvoteltuaan tiiviisti asianomaisten jäsenvaltioiden kanssa viimeistään 29 päivänä helmikuuta 2004 neuvostolle ehdotuksen asetukseksi, jossa vahvistetaan vuosittainen pyyntiponnistuksen enimmäistaso kunkin jäsenvaltion sekä asetuksen (EY) N:o 1954/2003 3 ja 6 artiklassa määritellyn alueen ja kalastuksen osalta. Asetuksen (EY) N:o 1954/2003 10 artiklassa säädetään, että vaadittavat tiedot on lähetettävä komissiolle ennen 30 päivää marraskuuta 2003.

Koska eräät jäsenvaltiot toimittivat 10 artiklassa tarkoitetut tiedot vasta viikolla 9.- 13. helmikuuta 2004, neuvotteluita jäsenvaltioiden kanssa ei voitu aloittaa sitä aikaisemmin.

Käytyään tiiviitä neuvotteluita niiden jäsenvaltioiden kanssa, joita niin sanottu läntisten vesialueiden asetus koskee, komissio esittää nyt heti, kun se on mahdollista, ehdotuksen pyyntiponnistuksen enimmäistasojen vahvistamisesta kalastuksittain asetuksen (ETY) N:o 2847/93 liitteessä määriteltyjen kalastusten mukaisesti ja tekee sitä koskien seuraavat huomautukset:

1. Jäsenvaltioiden asetuksen (ETY) N:o 2847/93 3 ja 6 artiklaan liittyen esittämien pyyntiponnistuksen enimmäisrajojen ja edellisessä läntisten vesialueiden järjestelmässä vahvistettujen pyyntiponnistuksen enimmäisrajojen arvioinnin vertaaminen oli hankalaa seuraavista syistä:

-uuden järjestelmän mukainen alusryhmä on suurempi kuin aiemman järjestelmän mukainen, koska pituus on määritelty toisin,

-uudessa asetuksessa kiinteät pohjapyydykset ja vedettävät pohjapyydykset on ryhmitelty yhteen, kun ne aiemmassa asetuksessa olivat erillään,

-uudessa asetuksessa maantieteelliset alueet, biologisesti herkkä alue mukaan luettuna, ovat erilaiset kuin aiemmassa (koko ICES-suuralue V on nyt mukana),

-kalastusaluksen toiminnan määrittely on uudessa järjestelmässä täsmällisempi.

2. Näistä vaikeuksista huolimatta komissio voi nyt jäsenvaltioiden kanssa käymiensä tiiviiden neuvotteluiden jälkeen esittää pyyntiponnistusta koskevat enimmäistasot, jotka ovat kohtuulliset ja tasapainossa aiemmin vahvistettujen pyyntiponnistuksen enimmäistasojen ja kyseessä olevien alusten viitejakson aikana uuden läntisten vesialueiden järjestelmän kattamalla alueella harjoittaman todellisen kalastustoiminnan välillä.

Pyyntiponnistuksen enimmäistasojen laskennassa on käytetty seuraavia perusteita:

-aluksen kalastustoiminta satamastapoissaolopäivinä mitattuna on laskettu siitä hetkestä, jolloin alus saapuu jollekin asetuksen (EY) N:o 1954/2003 soveltamisalueelle, jolle se on saanut erityiskalastusluvan,

-pyyntiponnistuksen enimmäistasoja laskettaessa on otettu huomioon ainoastaan kohdelajit, ei lainkaan sivusaaliiksi saatuja lajeja,

-aluksen koneteho on laskettu kalastusalusten ominaisuuksista annetun asetuksen (ETY) N:o 2930/86 5 artiklan mukaisesti,

-koska biologisesti herkän alueen raja kulkee suoraan pituuspiirien 11° ja 12° W sekä leveyspiirien 51° ja 53° N väliin sijoittuvan suorakulmion poikki, alueen pyyntiponnistus on jaettu kahtia: puolet biologisesti herkälle alueelle ja puolet ICES-suuralueen VII muulle osalle.

3. Näiden pyyntiponnistuksen enimmäistasojen lisäksi jäsenvaltiot toimittivat myös asetuksen (EY) N:o 1954/2003 10 artiklassa kuvattuja lisätietoja seuraavasti:

-asetuksen 7 artiklassa tarkoitettu luettelo aluksista, joilla on lupa harjoittaa kalastusta,

-asetuksen 8 artiklassa tarkoitetut pyyntiponnistuksen säätelytoimenpiteet, jotka koskevat erityiskalastuslupien myöntämistä ja peruuttamista, laivaston toiminnan valvontaa ja mahdollisuutta kieltää kalastus, jos pyyntiponnistustasot ylitetään.

Ehdotus NEUVOSTON ASETUS vuosittaisen pyyntiponnistuksen enimmäistasojen vahvistamisesta tietyille alueille ja kalastuksille

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon tiettyjä yhteisön kalastusalueita ja kalavaroja koskevan pyyntiponnistuksen hallinnoinnista, asetuksen (ETY) N:o 2847/93 muuttamisesta sekä asetusten (EY) N:o 685/95 ja (EY) N:o 2027/95 kumoamisesta 4 päivänä marraskuuta 2003 annetun neuvoston asetuksen (EY) N:o 1954/2003 [1] ja erityisesti sen 11 artiklan 1 kohdan,

[1] EUVL L 289, 7.11.2003, s. 1.

sekä katsoo seuraavaa:

(1) Neuvoston asetuksessa (EY) N:o 1954/2003 vahvistetaan yhteisön tiettyjen kalastusalueiden ja kalavarojen pyyntiponnistuksen hallinnointijärjestelmän käyttöönottoa koskevat edellytykset ja menettelytavat.

(2) Jäsenvaltiot ovat toimittaneet komissiolle asetuksen (EY) N:o 1954/2003 10 artiklassa vaaditut tiedot ja erityisesti:

*kokonaispituudeltaan vähintään 15 metriä pitkien alusten mainitun asetuksen 3 artiklassa määritellyllä alueella harjoittaman kalastuksen keskimääräinen vuosittainen pyyntiponnistustaso vuosina 1998-2002;

*kokonaispituudeltaan vähintään 10 metriä pitkien alusten mainitun asetuksen 6 artiklassa määritellyllä biologisesti herkällä alueella harjoittaman kalastuksen keskimääräinen vuosittainen pyyntiponnistustaso vuosina 1998-2002.

(3) Asetuksen (EY) N:o 1954/2003 3 artiklan 1 kohdan a alakohdassa tarkoitettua pyyntiponnistusta arvioitaessa asennetulla teholla ymmärretään aluksen konetehoa sellaisena kuin se on määritelty kalastusalusten ominaisuuksista annetun neuvoston asetuksen (ETY) N:o 2930/86 [2] 5 artiklassa.

[2] EYVL L 274, 25.9.1986, s. 1. Asetus sellaisena kuin se on muutettuna komission asetuksella (EY) N:o 3259/94 (EYVL L 339, 29.12.1994, s. 11).

(4) Komissio toimitti jäsenvaltioille asetuksen (EY) N:o 1954/2003 10 artiklan 1 ja 2 kohdassa vaaditut tiedot ja arvioi jäsenvaltioiden kanssa neuvoteltuaan toimitetut tiedot suhteessa pyyntiponnistusrajoituksiin, jotka on hyväksytty aiempien tai nykyisin voimassa olevien yhteisön sellaisten toimenpiteiden nojalla, joihin sisältyy tai on sisältynyt pyyntiponnistuksen hallinnointi.

(5) Vuosittaisen pyyntiponnistuksen enimmäistason, joka vahvistetaan jonkin jäsenvaltion lipun alla purjehtiville aluksille lajiryhmittäin, alueittain ja kalastuksittain, olisi oltava yhtä suuri kuin kyseisten alusten harjoittaman kalastuksen kokonaispyyntiponnistustaso vuosina 1998-2002 jaettuna viidellä,

ON ANTANUT TÄMÄN ASETUKSEN:

1 artikla

Aihe

Tällä asetuksella vahvistetaan kullekin jäsenvaltiolle sekä kullekin asetuksen (EY) N:o 1954/2003 3 ja 6 artiklassa määritellylle alueelle ja kalastukselle vuosittaisen pyyntiponnistuksen enimmäistaso.

2 artikla

Pyyntiponnistuksen enimmäistasojen vahvistaminen

1 Vuosittaisen pyyntiponnistuksen enimmäistasot asetuksen (EY) N:o 1954/2003 3 artiklan 1 kohdan a ja b alakohdassa tarkoitetulle alueelle vahvistetaan lajiryhmittäin, alueittain, kalastuksittain ja jäsenvaltioittain tämän asetuksen liitteessä I.

2 Vuosittaisen pyyntiponnistuksen enimmäistasot asetuksen (EY) N:o 1954/2003 6 artiklan 1 kohdassa tarkoitetulle alueelle vahvistetaan lajiryhmittäin, alueittain, kalastuksittain ja jäsenvaltioittain tämän asetuksen liitteessä II.

3 artikla

Yhteensovittaminen muiden pyyntiponnistusrajoitusjärjestelmien kanssa

Liitteissä I ja II vahvistetut vuosittaisen pyyntiponnistuksen enimmäistasot eivät rajoita elvytyssuunnitelmien mukaisesti vahvistettuja pyyntiponnistusrajoituksia eivätkä muita yhteisön lainsäädännön mukaisia hoitotoimenpiteitä edellyttäen, että vahvistettua alempaa pyyntiponnistustasoa noudatetaan.

4 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja

>VIITTAUS KAAVIOON>

>VIITTAUS KAAVIOON>